ΓΡΑΠΤΗ ΕΡΩΤΗΣΗ E-2135/96 υποβολή: Susan Waddington (PSE) προς την Επιτροπή (3 Αυγούστου 1996)

Θέμα: Πλουραλισμός στα μέσα μαζικής ενημερώσεως

Εφημερίδες και περιοδικά μικρής κυκλοφορίας στο Ηνωμένο Βασίλειο, μεταξύ των οποίων συγκαταλέγονται τα έντυπα Methodist Recorder, Tribune και Morning Star φοβούνται ότι η διανομή τους θα περιορισθεί δραστικά ως αποτέλεσμα προτάσεων που διετύπωσαν οι ιδιοκτήτες εφημερίδων και οι διανομείς WH Smith στην Αγγλία και Menzies στη Σκωτία. Οι εν λόγω προτάσεις θα μπορούσαν να επηρεάσουν τη δυνατότητα του Ευρωπαίου πολίτη να διαβάζει εφημερίδες που παράγονται στο κράτος μέλος τους κατά τη διάρκεια της παραμονής του στο Ηνωμένο Βασίλειο.

Ποίες είναι οι προτάσεις της Επιτροπής για να εξασφαλίσει ότι ο πλουραλισμός στα μέσα μαζικής ενημερώσεως και η κυκλοφορία εφημερίδων της Ενώσεως δεν θα υποστούν πλήγμα εξαιτίας των περιορισμών από πλευράς των ιδιοκτητών εφημερίδων και των διανομέων στο Ηνωμένο Βασίλειο;

Ποία μέτρα λαμβάνει η Επιτροπή για να εξασφαλίσει ότι οι δράσεις των ιδιοκτητών εφημερίδων και των διανομέων δεν παραβιάζουν την πολιτική ανταγωνισμού της Κοινότητας, ιδίως τα άρθρα 85 και 86 της Συνθήκης και δεν επιβάλλουν ενδεχομένως περιορισμό στην ελεύθερη κυκλοφορία των ατόμων;

Απάντηση του κ. Van Miert εξ ονόματος της Επιτροπής (13 Σεπτεμβρίου 1996)

Η Επιτροπή επεξεργάζεται προς το παρόν μια ενδεχόμενη πρωτοβουλία ((Πολυφωνία και συγκέντρωση των μέσων μαζικής ενημέρωσης στην εσωτερική αγορά: εκτίμηση της ανάγκης ανάληψης κοινοτικής δράσης, COM(92) 480 τελικό. Συνέχεια της διαδικασίας διαβουλεύσεων για το Πράσινο Βιβλίο με θέμα «Πολυφωνία και συγκέντρωση των μέσων μαζικής ενημέρωσης στην εσωτερική αγορά: εκτίμηση της ανάγκης για την ανάληψη κοινοτικής δράσης» COM(94) 353 τελικό. )) σχετικά με την εναρμόνιση των κανόνων που διέπουν την ιδιοκτησία των μέσων μαζικής ενημέρωσης, με στόχο την προστασία της πολυφωνίας. Ωστόσο, οι κανόνες αυτοί δεν ρυθμίζουν την συμπεριφορά των οικονομικών φορέων στην αγορά διανομής εφημερίδων.

Επιπλέον, η Επιτροπή δεν προτίθεται προς το παρόν να εξετάσει, με βάση τους κοινοτικούς κανόνες ανταγωνισμού (άρθρο 85 και 86 της συνθήκης ΕΚ), την πρακτική των διανομέων, οι οποίοι αρνούνται να διανέμουν στο λιανικό εμπόριο εκδόσεις με μικρή κυκλοφορία και αυτό για πολλούς λόγους.

Πρώτον, δεν υπάρχουν ενδείξεις για τον περιορισμό του εμπορίου μεταξύ των κρατών μελών. Το ερώτημα που τίθεται είναι κατά πόσο οι ευρωπαίοι πολίτες έχουν την δυνατότητα, κατά τη διάρκεια της παραμονής τους στο Ηνωμένο Βασίλειο, να διαβάζουν εφημερίδες που εκδίδονται στο κράτος μέλος τους, δεδομένης της πολιτικής που ακολουθούν οι βρετανοί ιδιοκτήτες και διανομείς. Τα έντυπα που αναφέρονται, Methodist Recorder, Tribune και Morning Star εκδίδονται όλα στη Μεγάλη Βρετανία και, συνεπώς, οι πρακτικές που αναφέρονται περιορίζονται, κατά τα φαινόμενα, σε ένα κράτος μέλος, το Ηνωμένο Βασίλειο. Μέχρι στιγμής, η Επιτροπή δεν έχει δεχθεί καταγγελίες από τους εκδότες των εντύπων αυτών, ούτε από εκδότες άλλων εντύπων μικρής κυκλοφορίας στην Κοινότητα, ότι η πολιτική που ακολουθούν όσον αφορά τη διανομή οι βρετανοί διανομείς και ιδιοκτήτες ενδέχεται να επηρεάζει το εμπόριο μεταξύ των κρατών μελών.

Οι ισχυρισμοί όσον αφορά ενέργειες που φέρονται να περιορίζουν τον ανταγωνισμό σε μεμονωμένα κράτη μέλη εξετάζονται από τις αρμόδιες για τον ανταγωνισμό αρχές των κρατών μελών. Στο Ηνωμένο Βασίλειο, μετά την δημοσίευση, τον Δεκέμβριο 1993, μιας έκθεσης από την Επιτροπή Μονοπωλίων και Συγχωνεύσεων σχετικά με τη διανομή εφημερίδων, ελήφθησαν μέτρα για την αντιμετώπιση μιας σειράς προβλημάτων όσον αφορά τον ανταγωνισμό τα οποία έχει εντοπίσει η ΕΜΣ. Η υπηρεσία προστασίας του ανταγωνισμού παρακολουθεί τις μεταβολές που έχουν επέλθει στη διανομή του τύπου γενικότερα.

Δεύτερον, οι τεχνολογικές εξελίξεις στη διάρκεια των τελευταίων ετών όπως τα επιτράπεζια εκδοτικά συστήματα (desk-top publishing), οδήγησαν σε σημαντική αύξηση του αριθμού των εντύπων που προσφέρονται στους καταναλωτές. Ως εκ τούτου, πρέπει να λαμβάνονται οικονομικές αποφάσεις όσον αφορά ποιά έντυπα είναι βιώσιμα από οικονομική άποψη για το λιανικό εμπόριο και πρέπει να διατίθενται από καταστήματα λιανικής πώλησης, τα οποία υπόκεινται σε περιορισμούς όσον αφορά τον χώρο έκθεσης.

Παρόλο που είναι αδύνατο για ορισμένες εκδόσεις με μικρή κυκλοφορία να πωλούνται από τα συνήθη καταστήματα λιανικής πώλησης, υπάρχει πάντα η δυνατότητα αποστολής των εντύπων αυτών, απευθείας από τους εκδότες ή τους διανομείς τους, βάσει συνδρομής.

Για τους λόγους αυτούς και δεδομένου ότι δεν υπάρχουν πληροφορίες για το αντίθετο, δεν υπάρχει λόγος να εξεταστεί η εφαρμογή των κοινοτικών κανόνων ανταγωνισμού.